Ministeri Olli Rehn: Meilahdessa ollaan oikeilla jäljillä
Helsingin yliopiston ja HUS:n edustajat saivat tänään tilaisuuden kertoa ministeri Olli Rehnille AMCH-kampuksen tuoreita kuulumisia. Tutkimustulosten hyödyntämisestä ja yritysyhteistyöstä kiinnostunut ministeri oli tyytyväinen kuulemaansa ja allekirjoitti samalta istumalta myös biopankkisuostumuksen.
Ministeri Olli Rehn, dekaani Risto Renkonen ja professori Jaakko Kaprio
Ministeri Olli Rehn tapasi perjantaina 14.10. Meilahdessa Helsingin yliopiston ja HUS:n edustajia, jotka esittelivät ministerille ja hänen seurueelleen, millaisia yhteistyökuvioita kampuksella on luotu yliopiston, sairaalan ja yritysmaailman kesken.
Puoli tuntia kestäneen tiiviin tapaamisen aikana puhuttiin muun muassa HYKS Syöpäkeskuksen toiminnasta - Meilahteen ensimmäisenä maailmassa tulossa oleva BNCT-hoitolaite herätti vieraissa kiinnostusta - samoin kuin FIMMissä meneillään olevista isoista geenitutkimusprojekteista sekä yliopiston ja HUSin isojen lääkeyritysten kanssa viime aikoina solmimista raamisopimuksista.
Yksi keskustelunaiheista oli biopankkitoiminta, josta ministeri Rehn on myös erityisen kiinnostunut. Helsingin Biopankkitoiminnan esittelyn päätteeksi Rehn allekirjoitti oman biopankkisuostumuksensa ja kehotti muita ministeriön edustajia noudattamaan esimerkkiä.
Tapaamisen lopuksi ministeri totesi, että Meilahden kampuksella jo toteutetut asiat ja nyt esitetyt suunnitelmat sopivat erinomaisesti niihin tavoitteisiin, joita työ- ja elinkeinoministeriö pyrkii edistämään.
- Tämä oli erittäin mielenkiintoinen tilaisuus, toivon menestystä työllenne, Rehn totesi. - Briiffaan myös seuraajani näistä asioista, Suomen Pankkiin helmikuussa siirtyvä ministeri lisäsi.
Ministerin seurueeseen kuuluivat erityisavustaja Hannu Väänänen, teollisuusneuvos Antti Valle ja kehittämispäällikkö Asta Wallenius TEM:stä sekä
neuvotteleva virkamies Saara Leppinen STM:stä.
Tapaamiseen osallistuivat dekaani Risto Renkonen, kampuksen kehittämispäällikkö Kirsi Rauhala ja FIMMin johtaja, professori Jaakko Kaprio ja professori Aarno Palotie Helsingin yliopistosta, tutkimusjohtaja Anne Pitkäranta HUSista, kehittämispäällikkö Tuula Helander ja ylilääkäri Johanna Mattson HYKS Syöpäkeskuksesta ja johtaja Kimmo Pitkänen Helsingin Biopankista.
Ennen Helsinki Health Capital -tapaamista ministeri Rehn puhui Meilahdessa järjestetyssä Brain Diseases -symposiumissa.
19.10.2016/kv